CELEX: 52018PC0891
Language: bg
Date: 2018-12-19
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕО) № 428/2009 на Съвета чрез издаване на генерално разрешение на Съюза за износ на определени изделия с двойна употреба от Съюза за Обединеното кралство Великобритания и Северна Ирландия

ЕВРОПЕЙСКА КОМИСИЯ
            Брюксел, 19.12.2018
            COM(2018) 891 final
            2018/0435(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕО) № 428/2009 на Съвета чрез издаване на генерално разрешение на Съюза за износ на определени изделия с двойна употреба от Съюза за Обединеното кралство Великобритания и Северна Ирландия 
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  На 29 март 2017 г. Обединеното кралство представи уведомление за намерението си да се оттегли от Съюза съгласно член 50 от Договора за Европейския съюз. Това означава, че ако Споразумението за оттегляне
                     1
                   не бъде ратифицирано, първичното и вторичното законодателство на Съюза ще престане да се прилага по отношение на Обединеното кралство от 30 март 2019 г. (наричана по-нататък „датата на оттегляне“). Тогава Обединеното кралство ще стане „трета държава“.
               
               
                  В Съобщението на Комисията „Готовност за оттеглянето на Обединеното кралство от Европейския съюз на 30 март 2019 г.: план за извънредни действия“ от 13 ноември 2018 г.
                     2
                   са изложени извънредните мерки, които тя възнамерява да предприеме, в случай че на датата на оттегляне няма да влезе в сила споразумение за оттегляне. В посоченото съобщение Комисията изброява действията, които счита за необходими, като напомня, че на по-късен етап може да се окажат необходими още действия.
               
               
                  На 13 декември 2018 г. Европейският съвет (член 50) повтори призива си за засилване на работата по подготовката на всички равнища за последствията от оттеглянето на Обединеното кралство, като се отчитат всички възможни сценарии. Настоящият акт е част от пакет от мерки, които Комисията приема в отговор на този призив.
               
               
                  С Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба
                     3
                   в съответствие с международните ангажименти и отговорности на държавите членки и Европейския съюз (ЕС) се създава обща система за контрол върху износа на изделия с двойна употреба. По силата на Регламента за износа на изделия с двойна употреба за трети държави  се изисква разрешение. Разрешението може да бъде индивидуално, глобално или генерално. За да бъде подпомогната конкурентоспособността на ЕС и да бъдат създадени еднакви условия на конкуренция за всички износители от Съюза, като същевременно се осигурява високо равнище на сигурност и пълно спазване на международните задължения, с Регламент (ЕО) № 428/2009 на Съвета се предвиждат генерални разрешения на Съюза за износ на определени изделия с двойна употреба за определени трети държави при определени условия. По-конкретно, в приложение ІІа към Регламента се предвижда генерално разрешение на Съюза за износ („ЕС001“) за определени нискорискови сделки, а именно износ за Австралия, Канада, Япония, Нова Зеландия, Норвегия, Швейцария (включително Лихтенщайн) и САЩ.
               
               
                  Оттеглянето на Обединеното кралство от Съюза без споразумение засяга търговията с изделия с двойна употреба между тези две страни: по силата на Регламент (ЕО) № 428/2009 на Съвета за износа на изделия с двойна употреба от ЕС за Обединеното кралство от датата на оттегляне ще се изисква разрешение за износ, издадено от компетентния национален орган на държавата членка, в която е установен износителят. 
               
               
                  Има редица причини, поради които Обединеното кралство следва да бъде добавено в списъка на държавите с разрешение ЕС001:
               
            
            
               ·Обединеното кралство е страна по относими международни договори и член на международни организации за неразпространение и спазва изцяло съответните задължения и ангажименти;
            
            
               ·Обединеното кралство спазва изцяло задълженията си във връзка със санкциите, наложени с решение или обща позиция, приети от Съвета, с решение на Организацията за сигурност и сътрудничество в Европа или с резолюция на Съвета за сигурност на Обединените нации; 
            
            
               ·Обединеното кралство осъществява пропорционален и подходящ контрол, за да взема надлежно под внимание съображенията относно крайното предназначение и риска от отклоняване в съответствие с разпоредбите и целите на Регламента. 
            
            
               
                  Освен това е необходимо да се осигури еднакво и последователно осъществяване на контрола в целия ЕС, за да бъдат осигурени еднакви условия на конкуренция за износителите от ЕС и за да бъде обезпечена сигурността в ЕС и на международно равнище.
               
               
                  Настоящото предложение не засяга протичащата понастоящем обикновена законодателна процедура за преработка на Регламент (ЕО) № 428/2009 на Съвета, предложена от Комисията на 28 септември 2016 г.
                     4
                  .
               
            
            
               •Съгласуваност с други политики на Съюза
            
            
               
                  Съгласно режима на ЕС за контрол върху износа на изделия с двойна употреба разрешенията за износ обичайно се издават от националните компетентни органи въз основа на преценка за всеки отделен случай. Едно изискване за отделно разрешение за износ за Обединеното кралство вероятно ще създаде значителна административна тежест за износителите и компетентните органи и има риск да доведе до нееднакви условия на конкуренция за износителите в държавата членка, отразявайки се неблагоприятно на действието на вътрешния пазар и общата търговска политика. Тези ефекти на смущаване на търговията би могло да бъдат смекчени чрез добавяне на Обединеното кралство към списъка на местоназначенията, обхванати от ЕС001. Следователно настоящото предложение е съобразено с общия подход към извънредните мерки във връзка с оттеглянето на Обединеното кралство без споразумение.
               
               
                  Освен това, като се има предвид, че Обединеното кралство е важно местоназначение за износа на изделия с двойна употреба и че то е поело и спазва изцяло относимите международни задължения и ангажименти, добавянето му към списъка на местоназначенията, обхванати от ЕС001, отговаря и на целите на Регламента във връзка с международната сигурност и сигурността в ЕС.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
         
         
            
               
                  Правното основание на предложението е член 207 от Договора за функционирането на Европейския съюз (ДФЕС).
               
            
            
               •Субсидиарност (при неизключителна компетентност) 
            
            
               
                  Не се прилага, защото международната търговия е от изключителната компетентност на ЕС.
               
            
            
               •Пропорционалност
            
            
               
                  Предложеният регламент се смята за пропорционален, тъй като благодарение на него ще бъдат предотвратени твърде големите смущения на търговията и прекомерната административна тежест за износа на изделия с двойна употреба от ЕС за Обединеното кралство, като същевременно се обезпечават международната сигурност и сигурността в ЕС. С него не се надхвърля необходимото за постигането на тази цел и не се въвеждат по-мащабни промени. 
               
            
            
               •Избор на нормативен акт
            
            
               
                  Настоящото предложение съдържа ограничено изменение във връзка с много особено еднократно положение. Тъй като списъкът на третите държави, обхванати от ЕС001, е установен с Регламент (ЕО) № 428/2009 на Съвета и като се има предвид, че Комисията няма правомощията да добавя други държави в списъка, единственият подходящ нормативен акт за уреждане на това положение е регламент на Европейския парламент и на Съвета. 
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  Не се прилага, тъй като събитието, заради което е необходимо настоящото предложение, е извънредно и еднократно.
               
            
            
               •Консултации със заинтересованите страни
            
            
               
                  Особените обстоятелства във връзка с преговорите за оттеглянето на Обединеното кралство от Съюза и постоянно променящото се положение създадоха съществени ограничения за възможността да се проведе обществена консултация по предложението. Все пак предизвикателствата, възникващи поради това оттегляне, и възможните решения бяха поставяни за обсъждане от множество заинтересовани страни и представители на държавите членки.
               
            
            
               •Оценка на въздействието
            
            
               
                  Съгласно Насоките за по-добро законотворчество поради извънредното естество на положението не е необходима оценка на въздействието. Няма други възможности, които да се различават по същество от настоящото предложение. 
               
            
            
               •Основни права
            
            
               
                  Предложението не оказва въздействие върху прилагането или опазването на основните права. 
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Не се прилага. 
               
            
            
               5.ДРУГИ ЕЛЕМЕНТИ
            
            
               •Планове за изпълнение и ред за наблюдение, оценяване и докладване
            
         
         
            
               
                  Не се прилага, защото предложената мярка е краткосрочна. 
               
            
            
               2018/0435 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕО) № 428/2009 на Съвета чрез издаване на генерално разрешение на Съюза за износ на определени изделия с двойна употреба от Съюза за Обединеното кралство Великобритания и Северна Ирландия 
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 207, параграф 2 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               в съответствие с обикновената законодателна процедура,
            
            
               като имат предвид, че:
            
            
               (1)На 29 март 2017 г. Обединеното кралство представи уведомление за намерението си да се оттегли от Съюза съгласно член 50 от Договора за Европейския съюз. Договорите ще престанат да се прилагат по отношение на Обединеното кралство от датата на влизане в сила на споразумението за оттегляне или, при липса на такова, две години след уведомлението, т.е. от 30 март 2019 г., освен ако Европейският съвет в съгласие с Обединеното кралство реши с единодушие да удължи този срок. 
            
            
               (2)С Регламент (ЕО) № 428/2009 на Съвета
                  5
                се създава обща система за контрол върху износа на изделия с двойна употреба, която е необходима за повишаване на сигурността в Съюза и на международно равнище и осигуряване на еднакви условия на конкуренция за износителите от Съюза.
            
            
               (3)В Регламент (ЕО) № 428/2009 са предвидени генерални разрешения на Съюза за износ, с които се улеснява контролът върху нискорисковия износ на изделия с двойна употреба за определени трети държави. Понастоящем от генерално разрешение на Съюза за износ № EС001 са обхванати Австралия, Канада, Япония, Нова Зеландия, Норвегия, Швейцария, включително Лихтенщайн, и Съединените американски щати.
            
            
               (4)Обединеното кралство е страна по относими международни договори и член на международни организации за неразпространение, спазва изцяло съответните задължения и ангажименти и прилага пропорционален и подходящ контрол, за да взема надлежно под внимание съображенията относно крайното предназначение и риска от отклоняване в съответствие с разпоредбите и целите на Регламента.
            
            
               (5)Като се има предвид, че Обединеното кралство е важно местоназначение за изделията с двойна употреба, произвеждани в Съюза, целесъобразно е тази държава да бъде добавена в списъка на местоназначенията, обхванати от генерално разрешение на Съюза за износ № EС001, така че да се осигури еднакво и последователно осъществяване на контрол в целия Съюз, да се гарантират еднакви условия на конкуренция за износителите от Съюза и да се предотврати излишна административна тежест, като същевременно се обезпечи сигурността в Съюза и на международно равнище. 
            
            
               (6)С оглед на неотложността на случая, дължаща се на обстоятелствата във връзка с напускането на Европейския съюз от страна на Обединеното кралство, е необходимо да се предвиди бързо прилагане на разпоредбите на настоящия регламент, отнасящи се до включването на тази държава в генерално разрешение на Съюза за износ № EС001. Затова настоящият регламент следва да влезе в сила в деня след деня на публикуването му в Официален вестник на Европейския съюз. 
            
            
               (7)Обединеното кралство следва да бъде добавено в списъка на местоназначенията, обхванати от генерално разрешение на Съюза за износ № EС001, само ако до датата, от която се прекратява прилагането на Договорите по отношение на Обединеното кралство и в него в съответствие с член 50, параграф 3 от Договора за Европейския съюз, няма влязло в сила споразумение за оттеглянето, сключено с тази държава съгласно член 50, параграф 2 от Договора за Европейския съюз,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
         
         
            
               Част 2 от приложение IІа към Регламент (ЕО) № 428/2009 на Съвета се изменя, както следва: 
            
            
               а)заглавието „Износ за Австралия, Канада, Япония, Нова Зеландия, Норвегия, Швейцария, включително Лихтенщайн, и САЩ“ се заменя със следното:
            
            
               „Износ за Австралия, Канада, Япония, Нова Зеландия, Норвегия, Швейцария, включително Лихтенщайн, Обединеното кралство Великобритания и Северна Ирландия и Съединените американски щати“;
            
            
               б)в част 2 след текста „Швейцария, включително Лихтенщайн“ се добавя следният текст: 
            
            
               „— Обединеното кралство Великобритания и Северна Ирландия“. 
            
            
               Член 2
            
            
               Влизане в сила и прилагане
            
            
               Настоящият регламент влиза в сила в деня след деня на публикуването му в Официален вестник на Европейския съюз. 
            
            
               Той се прилага от деня след датата, от която се прекратява прилагането на Договорите по отношение на Обединеното кралство съгласно член 50, параграф 3 от Договора за Европейския съюз.
            
            
               Настоящият регламент няма да се прилага обаче, ако до посочената дата влезе в сила споразумение за оттеглянето, сключено с Обединеното кралство в съответствие с член 50, параграф 2 от Договора за Европейския съюз.
            
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        СОМ(2018) 880 final.
               
               
                  
                     (3)
                  
                        OB L 134, 29.5.2009 г., стр. 1.
               
               
                  
                     (4)
                  
                        COM (2016) 616 final.
               
               
                  
                     (5)
                  
                        Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба (ОВ L 134, 29.5.2009 г., стр. 1).